儒衣陳其姓工於畫牛馬魚一日持六簇爲贈以換詩
作者：戴復古
朝代：宋

paragraphs: 生絹六幅淡墨圖，伊人筆端有造化。
驊騮汗血捉電光，牯牸倦耕眠草下。
陂塘漠漠烟雨後，出水群魚戲瀟洒。
細看物物有生意，不比尋常能畫者。
請君就此三景中，揮毫添我作漁翁。
岸頭孤石持竿坐，白鷺同居蒲葦叢。
有時尋詩出游衍，款段徐行山路遠。
奚奴逐後背錦囊，木杪斜陽鴉噪晚。
有時簑笠過田間，農婦農夫相往還。
手放鉏犂吹短笛，日暮青郊黄犢閑。
王孫貴人不識此，此是吾儂佳絕處。
掛君圖畫讀吾詩，令人懶踏長安路。